钦定古今图书集成/明伦汇编/氏族典/第077卷 > 《滕县志》 > 吴明彻
## 钦定古今图书集成/明伦汇编/氏族典/第077卷 > 《滕县志》 > 吴明彻

按《陈书吴明彻传》：“明彻字通昭，秦郡人。祖景安，齐南
谯太守。父树，梁右军将军。明彻幼孤，性至孝，年十四，
感坟茔未备，家贫无以取给，乃勤力耕种。时亢旱，苗
稼焦枯，明彻哀愤，每之田中，号泣自诉。居数日，苗更
生，秋而大获，足充葬用。起家梁东宫直。及高祖镇京
口，明彻诣高祖，高祖与论当世之务，深奇之。承圣三”
年，授戎昭将军、安州刺史。绍泰初，随周文育讨杜龛、
张彪等，东道平，授使持节、散骑常侍、安东将军、南兖
州刺史，封安吴县侯。高祖受禅，拜安南将军。世祖即
位，诏以本官加右卫将军。王琳败，授都督武沅二州
诸军事、安西将军、武州刺史。天嘉三年，授安西将军。
及周迪反临川，诏以明彻为安南将军、江州刺史，领
豫章太守，总督众军以讨迪。明彻雅性刚直，统内不
甚和。世祖闻之，遣安成王顼慰晓明彻令以本号还
朝。寻授镇前将军。五年，迁镇东将军、吴兴太守。及世
祖弗豫，征拜中领军。废帝即位，授领军将军，寻迁丹
阳尹。及华晈阴有异志，诏授明彻使持节、散骑常侍、
都督湘桂武三州诸军事、安南将军、湘州刺史，率兵
讨晈。晈平，授开府仪同三司，进爵为公。太建元年，授
镇南将军。四年，征为侍中。会朝议北伐，明彻决策请
行。五年，诏加侍中、都督征讨诸军事。统军至秦郡，克
其水栅，秦郡降，进克仁州，授征北大将军，进爵南平
郡公，进逼寿阳。齐遣王琳将兵拒守，明彻乘夜攻之，
生擒王琳。诏都督豫、合建光、朔北徐六州诸军事、车
骑大将军、豫州刺史。八年，进位司空。寻授都督南北
兖、南北青谯五州诸军事、南兖州刺史。九年，诏明彻
进军北伐。至吕梁，周徐州总管梁士彦率众拒战，明
彻频破之，因退兵守城，不复敢出。明彻仍迮清水以
灌其城，环列舟舰于城下攻之。周遣王轨将兵救之。
轨自清水入淮口，横流竖木，以铁锁贯车轮，遏断船
路。诸将闻之，甚惶恐，议欲破堰。会明彻苦背疾甚笃，
知事不济，乃自决其堰，乘水势以退。军至清口，水势
渐微，舟舰并不得渡，众军皆溃，明彻乃就执。寻以忧
愤遘疾，卒于长安。至德元年，追封邵陵县开国侯。